Redemptor humani generis previdens suorum fidelium salutem, clamat per semet ipsum, dicens: «Date elemosinam et omnia munda sunt vobis.» Unde ego Heldebertus, sacerdos, hujus rei causam cupiens adimplere, dono Deo et sanctis apostolis ejus Petro et Paulo, et ad locum Cluniacum, res meas quæ sunt sitæ in pago Matisconense, in villa Marchesotis: hoc est mansum indominicatum, cum omnibus apenditiis suis, campis scilicet, vineis, pratis, silvis, aquis aquarumque decursibus, pascuis, cultis et incultis, quesitum et ad inquirendum, totum ad integrum. Dono et illum mansum qui in Pegeria vocatur, cum omnibus apenditiis suis, et mancipia his nominibus: Teutbertum cum uxore sua, Vulgerium et Dominicam cum infantibus suis. Hæc omnia denominata, tam de alodo quam de conquisto, dono ad prefatum locum, pro animæ meæ remedio ac patris mei Warengaudi atque Guntildis, necne Bernardi, et omnium parentum meorum; ea ratione ut, quandiu vixero, teneam et possideam, post meum vero discessum ad Sanctum Petrum perveniant. Si quis autem calumpniare voluerit, non valeat vindicare quod repetit, sed coactus, cui litem intulerit auri libras III persolvat, et inantea firma et stabilis hæc carta permaneat, cum stipulatione subnixa. S. Heldeberti, sacerdotis, qui fieri et firmare rogavit. S. Girbaldi. S. Rothardi. S. Bernardi. S. Heldradi. S. Jozelini. S. Odaldi. S. Wandalberti. S. Adraldi. S. Lanberti, fratris ejus. Data per manum Rothardi, anno XXVIII Lotharii regis.